[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.4.21.

COM(2009) 195 végleges

2009/0058 (COD)

Javaslat:

AZ EURÓPAI PARLAMENT ÉS A TANÁCS RENDELETE

a Stabilitási Eszköz létrehozásáról szóló 1717/2006/EK rendelet módosításáról

INDOKOLÁS

1. A 2007–2013 közötti időszakra szóló külső fellépésekre vonatkozó pénzügyi eszközök reformjának keretében – amelynek során több mint 30 különböző jogi eszközt hét új eszközzel váltanak fel – a 2006. november 15-i 1717/2006/EK rendelet létrehozta a Stabilitási Eszközt azzal a céllal, hogy lehetővé tegye a Közösség számára a valós és a lappangó válsághelyzetekben való összehangolt és integrált reagálást, egyetlen, egyszerűsített döntéshozatali eljárást tartalmazó jogi eszköz felhasználásával.

2. A rendelet végrehajtásának 25. cikk szerinti felülvizsgálata tartalmazhat törvényhozói javaslatokat abban az esetben, ha a Bizottság a felülvizsgálat alapján megállapítja, hogy a rendelet bizonyos módosításai szükségesek. Ez a helyzet áll fenn a Stabilitási Eszközről szóló rendelet esetében.

3. A Stabilitási Eszközről szóló rendelet 2006. november 15-i elfogadásakor a Tanács és a Bizottság közös nyilatkozatot adtak ki, amelyben egyetértettek abban, hogy „e rendelet egyik eleme sem értelmezhető a 91/05 sz. ügyben kialakított álláspontok megsértéseként. Amíg a Bíróság nem határoz ebben az ügyben, a Bizottság nem fog a 3. cikk (2) bekezdésének i) pontja alapján intézkedéseket hozni. A Tanács és a Bizottság megállapodott abban, hogy a stabilitási eszköz létrehozásáról szóló rendeletnek az említett rendelet 25. cikkében említett felülvizsgálata során a Bíróság C-91/05 sz. ügyben (Bizottság kontra Tanács) hozott ítéletére tekintettel, a Bizottság javaslata alapján szükség esetén felülvizsgálják a 3. cikk (2) bekezdése i) pontjának hatályát.” [1]

4. 2008. május 20-án a Bíróság megsemmisítette a 2002/589/KKBP együttes fellépésnek az Európai Unió által az ECOWAS-nak a könnyűfegyverekre vonatkozó moratórium keretében nyújtott hozzájárulására tekintettel történő végrehajtásáról szóló, 2004. december 2-i 2004/833/KKBP tanácsi határozatot (a továbbiakban: ECOWAS ügy)[2]. A Bíróság úgy ítélte meg, hogy a kézi- és könnyűfegyverek elterjedése elleni intézkedéseket a Közösség a fejlesztési politikája keretében is végrehajthatja.

5. A Tanács és a Bizottság közös nyilatkozatának megfelelően szükséges ezért a 3. cikk (2) bekezdése i) pontjának felülvizsgálatát kezdeményezni azzal a céllal, hogy összhangba hozzák a Bíróság ítélkezési gyakorlatával. Ugyanezen okból a tiltott kereskedelem elleni küzdelmet támogató fellépésről szóló 4. cikk (1) bekezdésének a) pontját módosítani kell annak érdekében, hogy kifejezett utalást tartalmazzon a „kézi- és könnyűfegyverek”–re.

6. A rendelet 17. cikke kizárja az EU-n és az EFTA-n kívüli fejlett országok részvételét a rendelet 4. cikkének (3) bekezdése szerinti válságmegelőzési és válságkezelési kapacitások kiépítésének (válsághelyzetekre való felkészültség) támogatására irányuló fellépésekben. Azok a partnerek tehát, amelyek a rendelet 3. cikke szerint jogosultak a válságkezelési intézkedésekben való részvételre, a 17. cikk értelmében nem vehetnek részt a válsághelyzetekre való felkészültségben. Ez ellentmondásos és súlyosan hátráltatja a 4. cikk (3) bekezdése célkitűzéseinek elérését. Javasoljuk ezért a 4. cikk (3) bekezdése szerinti beszerzési vagy támogatási szerződések odaítélésében való részvétel általános megnyitását – ahogy az a 3. cikk szerinti intézkedések esetében a 17. cikk (4) bekezdésének megfelelően már fennáll – azzal a céllal, hogy a válságra való reagáláshoz nyújtott segítségre vonatkozó, részvételről és származási szabályokról szóló rendelkezések összhangba kerüljenek a válsághelyzetekre való felkészültségről szólókkal.

7. A rendelet 24. cikke meghatározza, hogy legfeljebb a teljes referenciaösszeg 7 %-a különíthető el a 4. cikk (1) bekezdésében szereplő intézkedések céljaira A 4. cikk (1) bekezdésében szereplő intézkedésekre szánt pénzügyi keretösszeg részaránya azonban nem megfelelő, növelni kell, mivel a 4. cikk (1) bekezdése számos területet lefed és a rendelkezésre álló szűk forrásokból – még a többcélú programokkal is – csak néhányat lehet hatékonyan megvalósítani. Ahhoz azonban, hogy hatékony fellépéseket tudjunk kidolgozni a létfontosságú infrastruktúra, a közegészségügyi kockázatok és a régiók közötti biztonsági fenyegetésekre adott globális válaszok területén, lényegesen átfogóbb intézkedésekre van szükség, amelyek biztosítják a valós hatást, a láthatóságot és a hitelességet. Emellett a nemzeti és a regionális keretösszegeket kiegészítő régiók közötti fellépések kialakítása megfelelő szintű finanszírozást igényel ahhoz, hogy elérje a kritikus méretet. Az eddigi költségvetési előirányzatok (2007-ben 9 millió EUR, 2008-ban 10 millió EUR és 2009-ben 13 millió EUR) és a rendelet 24. cikkében foglalt 7 %-os korlát nem teszik lehetővé e célkitűzések elérését. A Bizottság ezért a 4. cikk (1) bekezdésében szereplő intézkedések maximális részesedésének 7%-ról 10%-ra történő emelését javasolja.

2009/0058 (COD)

Javaslat:

AZ EURÓPAI PARLAMENT ÉS A TANÁCS RENDELETE

a Stabilitási Eszköz létrehozásáról szóló 1717/2006/EK rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 179. cikke (1) bekezdésére és 181a. cikkére,

tekintettel a Bizottság javaslatára,

a Szerződés 251. cikkében megállapított eljárásnak megfelelően[3],

mivel:

(1) A Stabilitási Eszköz létrehozásáról szóló, 2006. november 15-i 1717/2006/EK európai parlamenti és tanácsi rendeletet[4] azzal a célkitűzéssel hozták létre, hogy lehetővé tegye a Közösség számára a valós és a lappangó válsághelyzetekben való összehangolt és integrált reagálást, egyetlen, egyszerűsített döntéshozatali eljárást tartalmazó jogi eszköz felhasználásával.

(2) Az 1717/2006/EK rendelet 25. cikke szerinti felülvizsgálat megállapítja, hogy helyénvaló a rendeletre vonatkozóan bizonyos módosításokat javasolni.

(3) Az 1717/2006/EK rendeletet összhangba kell hozni az Európai Közösségek Bíróságának (nagytanács) 2008. május 20-i ítéletével (C-91/05 sz. ügy), amely megállapítja, hogy a kézi- és könnyűfegyverek elterjedése, jogellenes használata és az azokhoz való hozzáférés elleni küzdelmet célzó intézkedéseket a Közösség végrehajthatja a fejlesztési politika keretében, így tehát az 1717/2006/EK rendelet keretében.

(4) A 4. cikk (3) bekezdésében foglalt célkitűzések elérése és az összhang javul azáltal, hogy a 4. cikk (3) bekezdése szerint a beszerzési vagy támogatási szerződések odaítélésében való részvétel lehetősége általánosan nyitva áll – amint az már a 3. cikk szerinti intézkedések esetében fennáll – azzal a céllal, hogy a válságra való reagáláshoz nyújtott segítségre vonatkozó, a részvételről és a származási szabályokról szóló rendelkezéseket összhangba hozzák a válságkezelési felkészültségre vonatkozó rendelkezésekkel.

(5) A 4. cikk (1) bekezdésében szereplő intézkedésekre a 24. cikkben meghatározott pénzügyi keretösszeg részaránya azonban nem megfelelő, és növelni kell. Az intézkedések számos területet lefednek, és a rendelkezésre álló szűk forrásokból – még a többcélú programokkal is – csak néhányat lehet hatékonyan megvalósítani. Ahhoz azonban, hogy hatékony fellépéseket tudjunk kidolgozni a létfontosságú kritikus infrastruktúra, a közegészségügyi kockázatok és a régiók közötti biztonsági fenyegetésekre adott globális válaszok területén, lényegesen átfogóbb intézkedésekre van szükség, amelyek biztosítják a valós hatást, a láthatóságot és a hitelességet. Emellett a nemzeti és a regionális keretösszegeket kiegészítő régiók közötti fellépések kialakítása megfelelő szintű finanszírozást igényel ahhoz, hogy elérje a kritikus méretet. A pénzügyi keretösszegből a 4. cikk (1) bekezdésében szereplő intézkedésekre maximálisan elkülöníthető részt 7 %-ról 10 %-ra kell növelni annak lehetővé tétele érdekében, hogy a 4. cikk (1) bekezdésében szereplő célkitűzéseket jobban elérjék.

(6) Mivel e rendelet céljait tagállami szinten nem lehet kielégítően megvalósítani, és azok az intézkedés nagyságrendje miatt közösségi szinten jobban elérhetők, a Közösség a Szerződés 5. cikkében foglalt szubszidiaritás elvével összhangban intézkedéseket fogadhat el. Az említett cikkben foglalt arányossági elvvel összhangban a rendelet nem lépi túl a szóban forgó célkitűzések eléréséhez szükséges mértéket,

ELFOGADTA EZT A RENDELETET:

1. cikk

Az 1717/2006/EK rendelet a következőképpen módosul:

(1) A 3. cikk (2) bekezdésének i) pontja helyébe a következő szöveg lép:

„i) kézi- és könnyűfegyverek jogellenes használata és az azokhoz való hozzáférés elleni küzdelmet célzó intézkedések támogatása a közösségi együttműködési politikák és céljaik keretén belül; az ilyen támogatás magában foglalhatja a felügyeleti tevékenységeket, az áldozatoknak való segítségnyújtást, a közvélemény tudatosságának növelését, valamint a jogi és igazgatási szakértelem és a bevált gyakorlatok fejlesztését.”

(2) A 4. cikk (1) bekezdésének a) pontja helyébe a következő szöveg lép:

„a) a terrorizmus és a szervezett bűnözés elleni küzdelemben, valamint az illegális kereskedelem és határátlépések hatékony ellenőrzésében részt vevő bűnüldözési, igazságügyi és polgári hatóságok megerősítése, ideértve a tiltott ember-, kábítószer-, lőfegyver-, kézi- és könnyűfegyver-, valamint robbanóanyag-kereskedelem elleni küzdelmet is.”

(3) A 17. cikk (4) és (5) bekezdése helyébe a következő szöveg lép:

„(4) A 6. cikkben említett rendkívüli támogatási intézkedések és átmeneti intézkedési programok, valamint a 4. cikk (3) bekezdésében említett célok elérése érdekében elfogadott intézkedések esetében a beszerzési vagy támogatási szerződések odaítélésében való részvétel lehetősége általánosan nyitva áll.

(5) A 4. cikk (1) és (2) bekezdésében említett célok elérése érdekében elfogadott intézkedések esetében a beszerzési vagy támogatási szerződések odaítélésében való részvétel lehetősége általánosan nyitva áll az OECD által fejlődő vagy átmeneti szakaszban lévő országként meghatározott ország és minden más, az érintett stratégia keretében szóba jöhető ország bármely természetes vagy jogi személye számára, és a származási szabályoknak is ki kell terjedniük rájuk.”

(4) A 24. cikk helyébe a következő szöveg lép:

„ 24. cikk

Pénzügyi keretösszeg

E rendelet végrehajtásához kapcsolódó pénzügyi keretösszeg a 2007 és 2013 közötti időszakra 2 062 000 000 EUR. Az éves előirányzatokat a költségvetési hatóságnak kell engedélyeznie a pénzügyi keret korlátain belül.

A 2007 és 2013 közti időszakban:

a) legfeljebb a pénzügyi keretösszeg 10 %-a különíthető el a 4. cikk (1) bekezdésében szereplő intézkedések céljaira;

b) legfeljebb a pénzügyi keretösszeg 15 %-a különíthető el a 4. cikk (2) bekezdésében szereplő intézkedések céljaira;

c) legfeljebb a pénzügyi keretösszeg 5 %-a különíthető el a 4. cikk (3) bekezdésében szereplő intézkedések céljaira.”

2. cikk

Hatályba lépés

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

az Európai Parlament részéről a Tanács részéről

az elnök […] az elnök […]

[…] […]

[1] A Tanács 2006. október 27-i 14010/06 ADD 1 dokumentuma.

[2] EB, C-91/05. sz. ügy (ECOWAS).

[3] Az Európai Parlament 2009. xxxx xx-i véleménye (a Hivatalos Lapban még nem tették közzé), a Tanács 2009. xxxx xx-i határozata.

[4] HL L 327, 2006.11.24., 1. o.